Christian Brix Møller (RV), 2002-03-21:
Ligesom Socialdemokratiet, SF og regeringen har Det Radikale Venstre jo også for nylig fremlagt et udspil til bedre integration af etniske minoriteter.
Med fokus på arbejdsmarkedet og med titlen »Flere i arbejde med værdighed« har vi fremlagt 20 radikale forslag til en styrket integration.
Baggrunden er den velkendte, at den store overledighed blandt flygtninge og indvandrere er til stor skade for Danmarks samfundsøkonomiske bæredygtighed, for samfundets sammenhængskræfter og ikke mindst for de berørtes værdighed og selvrespekt.
Lad mig straks fastslå, at der ikke er meget i det socialdemokratiske udspil, som vi direkte er imod.
Vi vender os mod 24-års-reglen for familiesammenføringer, som Socialdemokratiet støtter i bemærkningerne til afsnittene 37-40.
Derimod er vi enige i, at der i den offentlige sektor bør tilstræbes en bedre afspejling af befolkningens sammensætning, men vi stiller os lidt modvillige over for den indikation af brug af kvoter i afsnittene 18-21. Som sagt er beslutningsforslaget godt, det er bare ikke vidtgående nok efter vores smag.
Der er på mere gennemgribende vis brug for et kursskifte, hvor arbejde i langt højere grad bliver betragtet som et middel til integration i stedet for målet for integrationen.
Lad mig nævne et par eksempler, hvor vi går langt videre, end jeg har hørt tale om i dag.
For det første vil vi give samtlige asylansøgere lov til at arbejde, så snart deres sag går i realitetsbehandling.
Vi har trods alt mangel på arbejdskraft i Danmark, og når syv ud af ti flygtninge, som får deres asylsag realitetsbehandlet i Danmark, faktisk ender med at blive her - det er de seneste tal fra Integrationsministeriet - ja, så er det bindegalt, at de bare skal sidde og forfalde både fysisk og psykisk i asylcentrene, hvorefter kommunerne så kan begynde forfra med nedbrudte flygtninge, der ikke taler dansk, selv om de har opholdt sig i den danske stats varetægt i op til flere år. For det andet skal der tænkes langt mere offensivt i forhold til jobformidlingen og den kommunale integrationsindsats, som er så utrolig vigtig. Som noget nyt foreslår Det Radikale Venstre, at de kommuner, som ikke lever op til lovens krav om integrationsindsatsen, som udgangspunkt bør kunne fratages integrationsindsatsen, som så kan udbydes til andre aktører.
Nytænkningen går igen med hensyn til jobformidlingen, hvor vi ønsker at udlægge den målrettede jobformidling fra AF og kommunerne til private aktører, a-kasse, formidlingshuse osv., som så skal resultatbelønnes.
For det tredje er vi enige med Socialdemokratiet i, at isbryderordningen for de etniske minoriteter skal udvides.
Vi vil bare gå endnu videre og indføre en indslusningsaflønning til alle kontanthjælpsmodtagere, nye som gamle danskere, for hvem det generelle krav til arbejdsgiverne om fuld løn fra dag 1 meget ofte er en barriere for ansættelse.
Vi vil rydde op i de mange eksisterende ordninger, som gør det uoverskueligt både for virksomhederne og for den enkelte, og så satse på en enkel og effektiv ordning, som gælder alle kontanthjælpsmodtagere med behov for et halvt års indslusning, hvor arbejdsgiveren så til gengæld slipper billigere i løn.
Så er vi i øvrigt det eneste parti, som faktisk har haft modet til seriøst at overveje og faktisk fremsætte konkrete forslag til afhjælpning af de ofte negative incitamenter for kontanthjælpsmodtagere til at tage job.
Endelig er vi enige i behovet for reformer inden for danskundervisningen, men vi går igen videre og siger, at generelt skal danskundervisningen være gratis for alle danskere borgere, som mener, at forbedrede sproglige evner kunne ruste dem bedre til arbejdsmarkedet.
Samlet set er vi glade for beslutningsforslaget fra Socialdemokratiet.
Jeg tror ikke, at Socialdemokratiet er uenig med os i, at der skal langt mere fleksibilitet, flere muligheder, flere håndfaste krav ind i integrationspolitikken.
Det savner vi desværre lidt af i beslutningsforslaget, men det er helt sikkert et skridt i den rigtige retning.